Kanne 13.6.2022 – Aitana v. EUIPO

(Asia T-355/22)

(2022/C 303/67)

Oikeudenkäyntikieli: espanja

Asianosaiset

Kantaja: Aitana Actividades de Construcción y Servicios, SL (Alicante, Espanja) (edustaja: asianajaja: A. Martí Martín)

Vastaaja: Euroopan unionin teollisoikeuksien virasto (EUIPO)

Vaatimukset

Kantaja vaatii, että unionin yleinen tuomioistuin

— toteaa, että on sovellettava säännöstöä, jolla kyseessä olevaa sopimusta säännellään (Real Decreto-Ley 3/2022 (1) (kuninkaan asetus 3/2022)).

— toteaa, että Aitana Actividades de Construcción y Servicios, SL:llä (jäljempänä Aitana ACS, SL) on oikeus sopimuksessa määrättyjen hintojen tarkistukseen ennakoimatonta riskiä koskevan opin (Rebus Sic Stantibus) mukaisesti.

— toteaa, että Aitana ACS, SL:llä on oikeus sopimuksessa määrättyjen hintojen tarkistukseen luottamuksensuojan periaatteen mukaisesti.

Oikeudelliset perusteet ja pääasialliset perustelut

Kanteensa tueksi kantaja vetoaa neljään kanneperusteeseen.

1) Ensimmäinen kanneperuste, joka perustuu Espanjan lain täydentävään soveltamiseen lakina, jolla sopimusta säännellään. — Tältä osin kantaja väittää, että sopimuksen I.10-1 lausekkeen mukaan Espanjan lainsäädäntöä on sovellettava täydentävästi. Kuninkaan asetusta 3/2022, joka on annettu 1.3.2022, sovelletaan täydentävästi. On todettava, että kantajalla on oikeus sopimuksessa määrättyjen hintojen tarkistukseen kuninkaan asetuksen 3/2022 säännösten nojalla.

2) Toinen kanneperuste, jossa vaaditaan sopimuksessa määrättyjen hintojen ajantasaistamista Euroopan unionin periaatteiden ja oikeussääntöjen mukaisesti. — Tältä osin kantaja väittää, että ennakoimattoman riskin, joka tekee sopimuksen toteuttamisen sopimuspuolelle liian kalliiksi, perusteella sopimus on neuvoteltava uudelleen. Sars-Cov-2-pandemian aiheuttama tilanne sekä Ukrainan ja Venäjän kansojen välinen sota merkitsevät ilmiselvästi ennakoimatonta riskiä. Tällaiset tilanteet ovat aiheuttaneet epätavallista raaka-aineiden hintojen nousua, jonka ei pidä koitua yksinomaan Aitana ACS, SL:n kannettavaksi.

3) Kolmas kanneperuste, jonka mukaan hintojen tarkistamista koskevan oikeuden tunnustaminen ei merkitse sopimuksen rikkomista eikä avoimuusperiaatteen ja vapaata kilpailua koskevan periaatteen loukkaamista. — Tältä osin kantaja väittää, että lauseke, jolla rajoitetaan hintojen tarkistusta, ei sisällä ylivoimaista estettä tai ennakoimatonta riskiä. Sopimusperusteisen vastuun ulottaminen koskemaan ennalta arvaamattomien olosuhteiden tapauksia edellyttää nimenomaista suostumusta, jota ei ole annettu. Avoimuusperiaatetta ja vapaata kilpailua koskevaa periaatetta ei loukata sillä, että hinta ajantasaistetaan asetuksen 2018/1046 (2) 172 artiklan säännösten rajoissa.

4) Neljäs kanneperuste, jonka mukaan oikeus sopimuksessa määrättyjen hintojen ajantasaistamiseen on tunnustettava luottamuksensuojan periaatteen mukaisesti. — Tältä osin kantaja toteaa EUIPOn myöntäneen, että sopimuksessa määrättyjä hintoja on tarkistettava. Tällaisen myöntämisen perusteella sopimuksen toteuttamista jatkettiin. EUIPOn on luottamuksensuojan periaatteen nojalla tunnustettava oikeus hintojen tarkistukseen.

(1) Tavaroiden maantiekuljetusten kestävyyden ja logistiikkaketjun toiminnan parantamista koskevista toimenpiteistä, direktiiviä 96/71/EY ja direktiiviä 2014/67/EU koskevien erityisten sääntöjen vahvistamisesta siltä osin kuin on kyse maantieliikenteen alan työntekijöiden lähettämisestä työhön toiseen jäsenvaltioon 15.7.2020 annetun direktiivin (EU) 2020/1057 täytäntöönpanosta sekä julkisista rakennusurakoista tehdyissä sopimuksissa määrättyjen hintojen tarkistamista koskevista poikkeuksellisista toimenpiteistä 1.3.2022 annettu kuninkaan asetus 3/2022 (Real Decreto-ley 3/2022, de 1 de marzo, de medidas para la mejora de la sostenibilidad del transporte de mercancías por carretera y del funcionamiento de la cadena logística, y por el que se transpone la Directiva (UE) 2020/1057, de 15 de julio de 2020, por la que se fijan normas específicas con respecto a la Directiva 96/71/CE y la Directiva 2014/67/UE para el desplazamiento de los conductores en el sector del transporte por carretera, y de medidas excepcionales en materia de revisión de precios en los contratos públicos de obras) (BOE 2022, nro 52, s 24298).

(2) Unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18.7.2018 annettu Euroopan parlamentin ja neuvoston asetus (EU, Euratom) 2018/1046 (EUVL 2018, L 193, s. 1).